DA Den Europæiske Unions Tidende L 38/26

RÅDETS FÆLLES HOLDNING 2008/109/FUSP

af 12. februar 2008

om restriktive foranstaltninger over for Liberia

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) De Forenede Nationers Sikkerhedsråd vedtog i 2003 resolution (UNSCR) 1521 (2003) om restriktive foranstaltninger over for Liberia. Disse foranstaltninger blev gennemført ved Rådets fælles holdning 2004/137/FUSP af 10. februar 2004 om restriktive foranstaltninger over for Liberia (1).

(2) Efter vedtagelsen af UNSCR 1683 (2006) og UNSCR 1731 (2006) vedtog Rådet henholdsvis fælles holdning 2006/518/FUSP af 24. juli 2006 om ændring og forlængelse af visse restriktive foranstaltninger over for Liberia (2) og fælles holdning 2007/93/FUSP af 12. februar 2007 om ændring og forlængelse af fælles holdning 2004/137/FUSP om restriktive foranstaltninger over for Liberia (3).

(3) På baggrund af udviklingen i Liberia vedtog FN’s Sikkerhedsråd den 19. december 2007 UNSCR 1792 (2007) om forlængelse med yderligere 12 måneder af de restriktive foranstaltninger vedrørende våben og indrejse. Med UNSCR 1792 (2007) indføres der også en forpligtelse til at underrette den komité, der er nedsat ved punkt 21 i UNSCR 1521 (2003), ved levering af alle våben og dertil knyttet materiel i henhold til punkt 2, litra e) eller f), i UNSCR 1521 (2003), punkt 2 i UNSCR 1683 (2006) eller punkt 1, litra b), i UNSCR 1731 (2006).

(4) For at sikre klarhed bør ovennævnte foranstaltninger konsolideres i en enkelt retsakt.

(5) Der er behov for handling fra Fællesskabets side for at gennemføre nogle af disse foranstaltninger —

VEDTAGET FØLGENDE FÆLLES HOLDNING:

Artikel 1

1. Salg, levering, overførsel eller eksport af våben og af alle typer materiel i tilknytning hertil, herunder våben og ammunition, militærkøretøjer og militært udstyr, paramilitært udstyr samt reservedele til ovennævnte, fra statsborgere i medlemsstaterne eller fra medlemsstaternes områder eller ved anvendelse af skibe eller luftfartøjer, der fører deres flag, til Liberia forbydes, uanset om de har oprindelse i medlemsstaterne eller ej.

2. Det forbydes ligeledes:

a) direkte eller indirekte at yde, sælge, levere eller overføre teknisk bistand, at yde mæglervirksomhed eller andre tjenester i forbindelse med militæraktiviteter og i forbindelse med levering, fremstilling, vedligeholdelse og brug af det i stk. 1 nævnte udstyr, til personer, enheder eller organisationer i Liberia eller til anvendelse i dette land

b) direkte eller indirekte at levere finansieringsmidler eller finansiel bistand i forbindelse med militæraktiviteter, herunder navnlig gavebistand, lån og eksportkreditforsikring, i forbindelse med salg, levering, overførsel eller eksport af det i stk. 1 nævnte udstyr til personer, enheder eller organisationer i Liberia eller til anvendelse i dette land.

Artikel 2

1. Artikel 1 finder ikke anvendelse på:

a) våben og dertil knyttet materiel og teknisk uddannelse og bistand, som udelukkende er bestemt til støtte eller brug for De Forenede Nationers mission i Liberia

b) våben og dertil knyttet materiel og teknisk uddannelse og bistand, som udelukkende er bestemt til støtte for eller brug i forbindelse med et internationalt uddannelses- og reformprogram for Liberias væbnede styrker og politi, som forinden er godkendt af den komité, der er nedsat ved punkt 21 i UNSCR 1521 (2003) (i det følgende benævnt »sanktionskomitéen«)

c) militærudstyr, der ikke er bestemt til at dræbe, men som udelukkende er til humanitær brug eller beskyttelsesbrug, eller dertil knyttet teknisk bistand eller uddannelse, som forinden er godkendt af sanktionskomitéen

d) beskyttelsesbeklædning, herunder skudsikre veste og militærhjelme, der midlertidigt udføres til Liberia udelukkende til personlig brug for personel fra FN, repræsentanter for medierne, humanitært hjælpepersonale, ulandsfrivillige og tilknyttet personale

e) våben og ammunition, der allerede er leveret til medlemmer af den særlige sikkerhedstjeneste til uddannelsesformål, og som forbliver i denne tjenestes besiddelse til uhindret operationel brug, forudsat at overførslen heraf til den særlige sikkerhedstjeneste forinden er godkendt af sanktionskomitéen, samt teknisk og finansiel bistand i forbindelse med sådanne våben og sådan ammunition

f) våben og ammunition til brug for medlemmer af den liberianske regerings politi- og sikkerhedsstyrker, der er blevet nøje undersøgt og uddannet siden starten på De Forenede Nationers mission i Liberia, forudsat at sådant udstyr forinden er godkendt af sanktionskomitéen, efter fælles anmodning fra Liberias regering og eksportlandet, samt teknisk og finansiel bistand i forbindelse med sådanne våben og sådan ammunition

g) ikke-dødbringende militært udstyr bortset fra ikke-dødbringende våben og ammunition, som er anmeldt på forhånd til sanktionskomitéen og udelukkende er bestemt til brug for medlemmer af den liberianske regerings politi- og sikkerhedsstyrker, der er blevet nøje undersøgt og uddannet siden starten på De Forenede Nationers mission i Liberia i oktober 2003.

2. Levering, salg eller overførsel af våben og dertil knyttet materiel eller levering af tjenester, nævnt i stk. 1, litra a), b), c), e), f) og g) kræver en godkendelse, som skal udstedes af medlemsstaternes kompetente myndigheder. Medlemsstaterne tager stilling til levering i henhold til stk. 1, litra a), b), c), e), f) og g), i hvert enkelt tilfælde under fuld hensyntagen til kriterierne i Den Europæiske Unions adfærdskodeks for våbeneksport. Medlemsstaterne kræver tilstrækkelige garantier mod misbrug af godkendelser, der er givet i henhold til nærværende stykke, og træffer om nødvendigt foranstaltninger med henblik på tilbageførsel af de leverede våben eller det leverede tilknyttede materiel.

3. Medlemsstaterne underretter sanktionskomitéen ved levering af alle våben og dertil knyttet materiel i henhold til stk. 1, litra b), c), f) og g).

Artikel 3

1. Medlemsstaterne træffer de nødvendige foranstaltninger til at forhindre indrejse på eller transit gennem deres område af alle personer, der er udpeget af sanktionskomitéen, og som:

a) udgør en trussel mod fredsprocessen i Liberia, eller som er involveret i aktiviteter, der tager sigte på at underminere fred og stabilitet i Liberia og delregionen, herunder de højtstående medlemmer af forhenværende præsident Charles Taylors regering og disses ægtefæller samt medlemmer af Liberias tidligere væbnede styrker, der har forbindelser til forhenværende præsident Charles Taylor

b) har overtrådt forbuddet mod salg, levering, overførsel eller eksport af våben og af alle typer dertil knyttet materiel, herunder våben og ammunition, militærkøretøjer og -udstyr, paramilitært udstyr samt reservedele hertil, eller forbuddet mod at yde teknisk uddannelse eller bistand i forbindelse med levering, fremstilling, vedligeholdelse og brug af sådant udstyr

c) yder finansiel eller militær støtte til væbnede oprørsgrupper i Liberia eller i andre lande i regionen, eller som er tilknyttet enheder, der yder sådan støtte.

2. Intet i stk. 1 forpligter en stat til at nægte egne statsborgere indrejse på sit område.

3. Stk. 1 finder ikke anvendelse, hvis sanktionskomitéen fastslår, at rejserne er begrundet ud fra humanitære behov, herunder religiøs pligt, eller hvis komitéen konkluderer, at en undtagelse i øvrigt vil fremme FN-sikkerhedsrådsresolutionernes mål om at skabe fred, stabilitet og demokrati i Liberia og varig fred i delregionen.

Artikel 4

Denne fælles holdning har virkning fra datoen for vedtagelsen. Den ændres eller ophæves i givet fald på baggrund af afgørelser truffet af De Forenede Nationers Sikkerhedsråd.

Artikel 5

Denne fælles holdning offentliggøres i Den Europæiske Unions Tidende.

Udfærdiget i Bruxelles, den 12. februar 2008. På Rådets vegne A. BAJUK Formand

(1) EUT L 40 af 12.2.2004, s. 35. Senest ændret ved fælles holdning 2007/400/FUSP (EUT L 150 af 12.6.2007, s. 15).

(2) EUT L 201 af 25.7.2006, s. 36.

(3) EUT L 41 af 13.2.2007, s. 17.